HU Az Európai Unió Hivatalos Lapja L 45/1

A BIZOTTSÁG (EU) 2016/238 RENDELETE

(2016. február 19.)

a folyékony olaj és zsír tengeri szállítása tekintetében a 852/2004/EK európai parlamenti és tanácsi rendelet II. mellékletének egyes rendelkezéseitől való eltérés engedélyezéséről szóló 579/2014/EU rendelet mellékletének módosításáról

(EGT-vonatkozású szöveg)

AZ EURÓPAI BIZOTTSÁG,

tekintettel az Európai Unió működéséről szóló szerződésre,

tekintettel az az élelmiszer-higiéniáról szóló, 2004. április 29-i 852/2004/EK európai parlamenti és tanácsi rendeletre (1) és különösen annak 13. cikke (2) bekezdésére,

mivel:

(1) Az 579/2014/EU bizottsági rendelet (2) a 852/2004/EK rendelet II. melléklete IV. fejezete 4. pontjától eltérve bizonyos feltételek mellett engedélyezi az olyan folyékony zsírok és olajok (a továbbiakban „zsírok vagy olajok”) tengerjáró hajókon való szállítását, amelyeket emberi fogyasztásra szántak, vagy várhatóan ilyen célra használnak fel.

(2) Az említett feltételek a hajó felszerelésére, egyes gyakorlatokra, továbbá a tengerjáró hajón szállított előző rakománnyal szemben támasztott követelményekre vonatkoznak. Az e követelményeknek megfelelő anyagok jegyzéke a 579/2014/EU rendelet mellékletében található (megengedett előző szállítmányok jegyzéke).

(3) A listában az „Ammónium-nitrát oldat és Kalcium-nitrát (CN-9) oldat és annak kettős sója” kombinált bejegyzés nem pontos meghatározása a rakománynak, ami zavart kelt a hajóbérlők körében. Ezért a megengedett előző rakományok jegyzékét módosítani kell, hogy tartalmazza a kalcium-nitrát többi formáját is, mind például a kalcium-ammónium-nitrátot, a kalcium-(II)-nitrát-dihidrátot és a kalcium-nitrát-tetrahidrátot. A szóban forgó vegyületek veszélyességi profilja megegyezik, csak az egyes molekulák kritstályvíztartalma tér el.

(4) Az Európai Élelmiszerbiztonsági Hatóság élelmiszerláncba bekerülő szennyező anyagokkal foglalkozó tudományos testülete 68. plenáris ülésén (3) megerősítette, hogy a kalcium-nitrát oldatok különböző formái esetében csak a hidratációs szám különbözik, és megállapította, hogy jelenlétük nincs hatással a kombinált bejegyzésben eredetileg szereplő anyagok toxikológiai tulajdonságaira és kémiai reaktivitására.

(5) Ezért az 579/2014/EU rendelet mellékletében a megengedett előző rakományok jegyzékét módosítani kell.

(6) Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,

ELFOGADTA EZT A RENDELETET:

1. cikk

A 579/2014/EU rendelet melléklete e rendelet mellékletének megfelelően módosul.

2. cikk

Ez a rendelet az Európai Unió Hivatalos Lapjában való kihirdetését követő huszadik napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban. Kelt Brüsszelben, 2016. február 19-én. a Bizottság részéről az elnök Jean-Claude JUNCKER

(1) HL L 139., 2004.4.30., 1. o.

(2) A Bizottság 2014. május 28-i 579/2014/EU rendelete a folyékony olaj és zsír tengeri szállítása tekintetében a 852/2004/EK európai parlamenti és tanácsi rendelet II. mellékletének egyes rendelkezéseitől való eltérés engedélyezéséről (HL L 160., 2014.5.29., 14. o.).

(3) Minutes of the 68th plenary meeting of the Scientific Panel on Contaminants in the Food Chain, (EFSA/CONTAM/2330) (az Európai Élelmiszerbiztonsági Hatóság élelmiszerláncba bekerülő szennyező anyagokkal foglalkozó tudományos testületének 68. plenáris ülésének jegyzőkönyve); http://www.efsa.europa.eu/en/events/event/141125b-m.pdf